ב–27.4 התפרסם באתר "הארץ" תרגום לעברית של מאמר שכתב שר האוצר יאיר לפיד למגזין "טיים", שבו הוא מסביר מדוע תמך בהפסקת השיחות עם הרשות הפלסטינית ("השר לפיד מסביר לקוראי 'טיים' למה הצביע בעד השעיית המו"מ").

אחת הסיבות שמונה לפיד במאמרו היא אופיו של משטר החמאס, שהשליט בעזה, כדבריו, "משטר של טרור איסלאמי שהביא לרציחתם של מאות נוצרים רק מפני שהם נוצרים". טענה זו הפתיעה אותי. אני עוקב אחר המתרחש ברצועת עזה, ולא זכרתי דיווח על רציחתם של מאות נוצרים בשל היותם נוצרים, או מסיבה אחרת. תחילה חשבתי שאולי חל שיבוש בתרגום מאנגלית לעברית, אך לא. במאמר באנגלית כתב לפיד את אותם הדברים בדיוק.